**finMED : «Boosting the financing of innovation for green growth sectors through innovative clusters services in the MED area - Ενίσχυση της χρηματοδότησης της καινοτομίας στην πράσινη ανάπτυξη μέσω υπηρεσιών συμπλεγμάτων φορέων καινοτομίας στην περιοχή της Μεσογείου»**

**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ ΓΙΑ ΤΗ ΔΟΚΙΜΗ ΕΡΓΑΛΕΙΟΥ ΥΠΗΡΕΣΙΩΝ ΥΠΟΣΤΗΡΙΞΗΣ ΜΙΚΡΟΜΕΣΑΙΩΝ ΕΠΙΧΕΙΡΗΣΕΩΝ (ΜΜΕ)**

# Στόχος της πρόσκλησης

Το Εθνικό Κέντρο Έρευνας και Τεχνολογικής Ανάπτυξης (ΕΚΕΤΑ), στο πλαίσιο του ερευνητικού έργου finMED, απευθύνει **Δημόσια Πρόσκληση Εκδήλωσης Ενδιαφέροντος και προσκαλεί Μικρομεσαίες Επιχειρήσεις (ΜΜΕ) που δραστηριοποιούνται σε τομείς της πράσινης οικονομίας να δοκιμάσουν το «Εργαλείο Υπηρεσιών Υποστήριξης» (Service Support Tool)** με την τεχνική υποστήριξη του προσωπικού του ΕΚΕΤΑ.

Το Εργαλείο Υπηρεσιών Υποστήριξης έχει σχεδιαστεί ως **Εργαλείο Πληροφορικής** που διαδραματίζει το ρόλο του **Συστήματος Υποστήριξης Αποφάσεων**, για να βοηθήσει τις υποψήφιες/αιτούσες ΜΜΕ, **που σχεδιάζουν ή συμμετέχουν ήδη σε καινοτόμες λύσεις στον τομέα της πράσινης ανάπτυξης, κατευθύνοντάς τες σε κατάλληλες μορφές χρηματοδοτικών πόρων ή σε χρηματοδότες**.

Το Εργαλείο Υπηρεσιών Υποστήριξης είναι **ένα εργαλείο λογισμικού** (software) σχεδιασμένο να είναι απλό και φιλικό προς τον χρήστη, αποτελείται από 7 θεματικές ενότητες (καινοτομία, επικοινωνία & τοποθέτηση, επάρκεια στην πράσινη ανάπτυξη, οικονομική αξιολόγηση, αγορά και διεθνοποίηση, διαχείριση και ανθρώπινο κεφάλαιο, διαθέσιμα στοιχεία ενεργητικού) και είναι διαθέσιμο στην Αγγλική γλώσσα.

Με την ολοκλήρωση της δοκιμής, όλοι οι υποψήφιοι θα κληθούν να παρέχουν πληροφόρηση (ανατροφοδότηση), μέσω ερωτηματολογίων, σχετικά με τη χρηστικότητα του Εργαλείου Υπηρεσιών Υποστήριξης, προκειμένου να βελτιωθεί ή να αναβαθμιστεί η τρέχουσα έκδοσή του. Η διαδικασία ανατροφοδότησης διαρκεί περίπου 15 λεπτά.

Η ενδεικτική περίοδος ολοκλήρωσης της διαδικασίας δοκιμής (δοκιμή του εργαλείου και παροχή πληροφόρησης-ανατροφοδότηση) είναι τον **Ιανουάριο 2020.**

**Η δοκιμή του Εργαλείου Υπηρεσιών Υποστήριξης θα είναι δωρεάν.** Η δοκιμή συνίσταται στη συμπλήρωση μίας διαδικτυακής (online) έρευνας **στην αγγλική γλώσσα** (εκτιμώμενος απαιτούμενος χρόνος: **60 λεπτά**).

Οι υποψήφιοι (ΜΜΕ) που συμμετέχουν στη δοκιμή θα λάβουν μια αναφορά με τη μορφή συμβουλών μαζί με τα συνοπτικά τελικά αποτελέσματα σε πίνακες με διαγράμματα, καθορίζοντας τις δυνατότητες χρηματοδότησης ως κατάταξη των ακόλουθων όρων: καταλληλότητα, επάρκεια, συμφωνία και συνέπεια της επιχείρησης. Οι on-line δοκιμές θα διεξάγονται είτε στους χώρους των ΜΜΕ, είτε στις εγκαταστάσεις **του ΕΚΕΤΑ (παράρτημα Πτολεμαΐδας)**, οι οποίοι θα αποφασιστούν κατά περίπτωση, λαμβάνοντας υπόψη τις προτιμήσεις του αιτούντος.

# Διαδικασία επιλογής και προϋποθέσεις επιλεξιμότητας

Οι υποψήφιοι θα επιλεγούν με βάση τη σειρά προτεραιότητας (first arrived-first served). Θα επιλεγούν πέντε (5) ΜΜΕ κατ΄ ανώτατο όριο. Θα συσταθεί μία ad-hoc Επιτροπή με σκοπό την εξασφάλιση της ορθής εφαρμογής της διαδικασίας επιλογής. Η Επιτροπή θα επιλέξει τις ΜΜΕ και θα ανακοινώσει τα αποτελέσματα.

Για να είναι επιλέξιμος, ο υποψήφιος πρέπει να είναι ΜΜΕ[[1]](#footnote-1), που δραστηριοποιείται στον τομέα της πράσινης ανάπτυξης **και να έχει καλή γνώση Αγγλικών.**

Επιπλέον, ο υποψήφιος θα πρέπει να παρέχει μία υπογεγραμμένη **«Συμφωνία Εταιρικής Συνεργασίας» (ΠΑΡΑΡΤΗΜΑ Ι)**, στην οποία θα υπάρχει η σύμφωνη γνώμη και αποδοχή της αιτούσας ΜΜΕ να συμμετέχει στη διαδικασία δοκιμών και παροχής πληροφόρησης-ανατροφοδότησης στα αγγλικά μετά την ολοκλήρωση της δοκιμής, μαζί με την επιβεβαίωση της νομικής κατάστασης της επιχείρησης ως ΜΜΕ**.**

# Υποβολή Αίτησης Εκδήλωσης Ενδιαφέροντος (Έντυπο Αίτησης)

**Η καταληκτική ημερομηνία για την ηλεκτρονική υποβολή του Έντυπου Αίτησης (Εκδήλωση Ενδιαφέροντος)** είναι **η 27η Ιανουαρίου 2020.** Οι ενδιαφερόμενες ΜΜΕ θα πρέπει να στείλουν το ηλεκτρονικό έντυπο αίτησης (**ΠΑΡΑΡΤΗΜΑ II**) μέσω e-mail στη διεύθυνση [ketikidis@lignite.gr](mailto:ketikidis@lignite.gr) (υπόψη κου Κετικίδη).

Τα αποτελέσματα θα δημοσιευτούν στην ιστοσελίδα του ΕΚΕΤΑ [[https://www.certh.gr](https://www.certh.gr/)] και θα παρουσιαστούν ανώνυμα κατά τη διάρκεια συνεδρίων, δημόσιων εκδηλώσεων κ.ά.

**Ερωτήσεις/Απαντήσεις**

Οι υποψήφιοι μπορούν να απευθύνουν ερωτήσεις σχετικά με το περιεχόμενο της παρούσας πρόσκλησης μέσω e-mail στη διεύθυνση [ketikidis@lignite.gr](mailto:ketikidis@lignite.gr) (υπόψη κου Κετικίδη) μέχρι τις **24 Ιανουαρίου 2020.**

# Σημαντικές και πρόσθετες πληροφορίες

* Για πρακτικούς λόγους, το **Εργαλείο Υπηρεσιών Υποστήριξης** παρέχεται αποκλειστικά στην αγγλική γλώσσα.
* Οι αιτήσεις που υποβάλλονται από ενδιαφερόμενες ΜΜΕ θα εξεταστούν αποκλειστικά για τους σκοπούς της παρούσας πρόσκλησης, με την οποία οι ενδιαφερόμενοι υποψήφιοι συμφωνούν ρητά με την υποβολή της αίτησης και επιτρέπουν την επεξεργασία και χρήση των προσωπικών δεδομένων που προσδιορίζονται στην αίτηση για τους σκοπούς της παρούσας πρόσκλησης.

# Σχετικά με το έργο finMED

Το ΕΚΕΤΑ συμμετέχει στο έργο finMED, το οποίο χρηματοδοτείται από το πρόγραμμα Interreg MED 2014-2020. Στο έργο finMED συμμετέχουν 15 εταίροι από 9 μεσογειακές χώρες, συμπεριλαμβανομένων περιφερειακών αρχών και οργανισμών, συνεργατικών σχηματισμών, εμπορικών επιμελητηρίων, πανεπιστημίων, ερευνητικών κέντρων καθώς και φορέων ανάπτυξης. Στόχος του έργου είναι η ενίσχυση της χρηματοδότησης της καινοτομίας στους τομείς της πράσινης ανάπτυξης μέσω βελτιωμένης υλοποίησης των πολιτικών και των στρατηγικών, καθώς και μέσω της εισαγωγής καινοτόμων υπηρεσιών συνεργατικών σχημάτων προς όφελος των ΜΜΕ. Στο πλαίσιο αυτό, οι εταίροι του έργου finMED έχουν αναπτύξει το Εργαλείο Υπηρεσιών Υποστήριξης, με στόχο την αύξηση της κατανόησης, των γνώσεων και των ικανοτήτων που σχετίζονται με μηχανισμούς και λύσεις για τη χρηματοδότηση της καινοτομίας στους πράσινους τομείς τόσο από τους δημόσιους όσο και από τους ιδιωτικούς φορείς, στην περιοχή της Μεσογείου.

Για περισσότερες πληροφορίες σχετικά με το έργο finMED και το Εργαλείο Υπηρεσιών Υποστήριξης (Service Support Tool) παρακαλούμε επισκεφθείτε την ιστοσελίδα του έργου, όπου μπορείτε να βρείτε περισσότερες πληροφορίες, έγγραφα, νέα και συνδέσμους σχετικά με το Πρόγραμμα Interreg MED!

<https://finmed.interreg-med.eu/>

1. Σύμφωνα με τον ορισμό της ΕΕ, η « ΜΜΕ» αφορά μικρού και μεσαίου μεγέθους επιχειρήσεις- όπως ορίζει ο Κανονισμός (ΕΕ) αριθ. 651/2014 της Επιτροπής. Οι κυριότεροι παράγοντες που καθορίζουν εάν μια επιχείρηση είναι ΜΜΕ είναι: η οικονομική δραστηριότητα, ο αριθμός των εργαζομένων και ο κύκλος εργασιών ή ο συνολικός ισολογισμός. Για να πληροί τις προϋποθέσεις ως ΜΜΕ, ένας οργανισμός πρέπει να συμμορφωθεί με τον ορισμό της Ευρωπαϊκής Επιτροπής για τις ΜΜΕ (<http://ec.europa.eu/growth/smes/business-friendly-environment/sme-definition/index_en.htm>). [↑](#footnote-ref-1)